ພາບປະກອບ (ພາບ:tuyengiao.vn)
ວກ. ອອນໄລ - ປີ 2017 ໄດ້ຜ່ານໄປແລ້ວ ແຕ່ບັນດາຂີດໝາຍພິເສດ ໃນການເຄື່ອນໄຫວພົວພັນຕ່າງປະເທດ ຂອງປະເທດຫວຽດນາມ ກໍ່ຍັງສືບຕໍ່ໄດ້ຮັບການແຜ່ລາມ. ຜົນງານແຫ່ງການເຄື່ອນໄຫວພົວພັນຕ່າງປະເທດໃນປີ 2017 ໄດ້ຮັບໃຊ້ຢ່າງໄດ້ການໄດ້ງານ ໃຫ້ແກ່ສາມໜ້າທີ່ສຳຄັນ ຂອງການພົວພັນຕ່າງປະເທດຄື ຮັບປະກັນສະພາບແວດລ້ອມແຫ່ງສັນຕິພາບ, ສະຖຽມລະພາບ, ຄວາມສະຫງົບປອດໄພ; ຍາດແຍ່ງເອົາແຫຼ່ງພະລັງຕ່າງໆ ຈາກພາຍນອກເພື່ອຮັບໃຊ້ ໃຫ້ແກ່ພາລະກິດສ້າງສາ ພັດທະນາປະເທດ; ຍົກສູງບົດບາດຖານະຂອງຫວຽດນາມ ໃນເວທີສາກົນ, ໂດຍຜ່ານສິ່ງເຫຼົ່ານັ້ນ ເພື່ອສ້າງທ່ວງທ່າພັດທະນາປະເທດໃນຊຸມປີຕໍ່ໄປ.
ການຜັນຂະຫຍາຍວຽກງານຂ່າວສານດ້ານການພົວພັນຕ່າງປະເທດຢ່າງຕັ້ງໜ້າແລະມີປະສິດຜົນນັ້ນ ໄດ້ຊ່ວຍໃຫ້ຜົນງານຕ່າງໆ ຂອງການພົວພັນຕ່າງປະເທດແຜ່ລາມໄປທົ່ວ ດ້ວຍຜົນກະທົບຢ່າງແຂງແຮງ. ອາດຈະເວົ້າໄດ້ວ່າ, ການເຄື່ອນໄຫວສື່ຂ່າວດ້ານການພົວພັນຕ່າງປະເທດ ໃນປີທີ່ຜ່ານມາ ມີຄວາມຟົດຟື້ນ ກວ້າງຂວາງເລິກເຊິ່ງທີ່ສຸດ ແລະ ບັນລຸຜົນງານທີ່ມີຄວາມໝາຍຫຼາຍຢ່າງ.
ວຽກງານຂ່າວສານດ້ານການພົວພັນຕ່າງປະເທດປີ 2017: ໂອກາດແລະສິ່ງທ້າທາຍແຊກຊ້ອນກັນ
ປີ 2017, ພາຍຫຼັງຫຼາຍປີແຫ່ງການຢຸດສະຫງັກຊັກຊ້າ, ເສດຖະກິດໂລກໄດ້ມີການພັດທະນາຢ່າງຕັ້ງໜ້າ ດ້ວຍການເຕີບໂຕເພີ່ມຂຶ້ນຂອງບັນດາພື້ນຖານເສດຖະກິດທີ່ສຳຄັນ ແລະ ການເບັ່ງບານຂອງການຄ້າພານິດໃນທົ່ວໂລກ. ໃນຂະນະນັ້ນ, ສະພາບການການເມືອງສາກົນແລະພາກພື້ນ ມີການຫັນປ່ຽນຢ່າງໄວວາ ສັບສົນ, ການກະທົບຊຶ່ງກັນແລະກັນລະຫວ່າງບັນດາປະເທດໃຫຍ່, ບັນດາສູນການເມືອງ - ເສດຖະກິດ ກໍສືບຕໍ່ເພີ່ມຂຶ້ນ. ບັນດາປະເທດໃຫຍ່ມີການດັດແປງນະໂຍບາຍ ແລະ ປ່ຽນແປງພາຍໃນ. ປະທານາທິບໍດີອາເມລິກາ ໂດນັນ ທຣັມ ໃນປີທຳອິດແຫ່ງການກຳອຳນາດ ໄດ້ປະຕິບັດການປ່ຽນແປງຫຼາຍຢ່າງ ກ່ຽວກັບນະໂຍບາຍພົວພັນພາຍໃນ ແລະ ພົວພັນຕ່າງປະເທດຕາມທິດ “ປະເທດອາເມລິກາເປັນອັນດັບໜຶ່ງ”, ບຸລິມະສິດການຊຸກຍູ້ເສດຖະກິດພາຍໃນປະເທດ. ປະເທດຈີນດ້ວຍການຈັດຕັ້ງກອງປະຊຸມໃຫຍ່ພັກກອມມູນິດຈີນ ຄັ້ງທີ XIX ໄດ້ຢືນຢັນບົດບາດຖານະ “ແກ່ນສານນຳພາ” ຂອງເລຂາທິການໃຫຍ່, ປະທານປະເທດ ສີຈີ້ນຜິງ ແລະ “ແນວຄິດສີຈີ້ນຜິງ ກ່ຽວກັບສັງຄົມນິຍົມພິເສດຂອງຈີນ ໃນສະໄໝໃໝ່”, ກຳນົດເປົ້າໝາຍກ່ຽວກັບການເຮັດໃຫ້ປະເທດຈີນກາຍເປັນປະເທດມະຫາອຳນາດອັນດັບໜຶ່ງຂອງໂລກ ໃນກາງສະຕະວັດທີ XXI, ເພີ່ມທະວີກຳລັງຄວາມສາມາດບົ່ມຊ້ອນໃນທຸກດ້ານ ເສດຖະກິດ, ການທະຫານ, ວິທະຍາສາດ - ເຕັກນິກ... ໃນທະວີບເອີຣົບ, ໄດ້ມີການເລືອກຕັ້ງທີ່ສຳຄັນຢູ່ຫຼາຍປະເທດ (ເຢຍລະມັນ, ຝຣັ່ງ, ໂອຕຣິດ...); ສະຫະພັນເອີຣົບ (ອີຢູ) ເຖິງວ່າມີການເຕີບໂຕເສດຖະກິດຕາມທາງບວກກໍຕາມ ແຕ່ກໍສືບຕໍ່ຖືກແຕກແຍກທາງດ້ານກຳນົດທິດພັດທະນາ, ຂະບວນການເຈລະຈາກ່ຽວກັບການຖອນຕົວອອກຈາກສະຫະພາບເອີຣົບຂອງອັງກິດ ເບຣຊິດ (Brexit) ກໍພົບຄວາມຫຍຸ້ງຍາກຫຼາຍຢ່າງ. ສະຖານະການໂລກເທື່ອທຳອິດມີເຄື່ອງໝາຍປ່ຽນແປງຢ່າງແຂງແຮງ ພາຍຫຼັງສົງຄາມເຢັນ, ໃນເວລາທີ່ບັນດາກົນໄກເກົ່າຢືນຕໍ່ໜ້າຄວາມທົດສອບຖືກສູນເສຍບົດບາດຂອງຕົນ, ພັດມີບັນດາກົນໄກໃໝ່ ກົນໄກອະນຸພາກພື້ນ, ພາກພື້ນ, ລະຫວ່າງພາກພື້ນຄື ເວທີປາໄສຂັ້ນສູງການຮ່ວມມືສາກົນ “ແລວທາງ, ເສັ້ນທາງ” ຕາມຄວາມຄິດລິເລີ່ມຂອງຈີນ; ສະຫະພັນເສດຖະກິດ ອາຊີ - ເອຣົບ (EAEU) ໄດ້ຮັບການເປີດກວ້າງໂດຍການຊຸກຍູ້ຂອງລັດເຊຍ... ດ້ານອື່ນ, ສະພາບບໍ່ມີຄວາມສະຫງົບທາງດ້ານການເມືອງແບບພາກສ່ວນ, ການປະທະກັນທາງດ້ານຊົນເຜົ່າ ກໍໄດ້ເກີດຂຶ້ນຢູ່ຫຼາຍແຫ່ງໃນໂລກ, ສິ່ງທ້າທາຍຕໍ່ຄວາມປອດໄພແບບດັ້ງເດີມ ແລະ ຄວາມປອດໄພທີ່ບໍ່ເປັນແບບດັ້ງເດີມ, ຄືການປ່ຽນແປງດິນຟ້າອາກາດ, ການກໍ່ການຮ້າຍ, ການອົບພະຍົບເຂົ້າເມືອງ,... ສືບຕໍ່ເກີດຂຶ້ນຢ່າງເຄັ່ງຮ້ອນ. ຢູ່ອາຊີຕາເວັນອອກສຽງເໜືອ, ຄວາມເຄັ່ງຕຶງເພີ່ມຂຶ້ນຢູ່ແຫຼັມເກົາຫຼີ. ຢູ່ຕາເວັນອອກກາງ, ບັນດາຈຸດຮ້ອນກໍບໍ່ຫຼຸດຜ່ອນຄວາມຮ້ອນ ຊ້ຳບໍ່ໜຳຍັງມີຄວາມສັບສົນກວ່າອີກ ຍ້ອນການວິກິດດ້ານການພົວພັນທາງການທູດ ລະຫວ່າງບັນດາປະເທດຢູ່ເຂດອ່າວເປີເຊຍ. ເອີຣົບໄດ້ກາຍເປັນເປົ້າໝາຍຂອງການກໍ່ການຮ້າຍຢ່າງຕໍ່ເນື່ອງ. ອາດຈະເວົ້າໄດ້ວ່າ, ລັກສະນະບໍ່ຄົງທີ່ ແລະບໍ່ມີຄວາມໝັ້ນຄົງ ໃນສະພາບແວດລ້ອມແຫ່ງການພົວພັນສາກົນ ພວມເພີ່ມຂຶ້ນ.
ສະຖານະການດັ່ງກ່າວໄດ້ສົ່ງຜົນສະທ້ອນເຖິງບັນດາປະເທດຂະໜາດກາງ ແລະຂະໜາດນ້ອຍຄື ຫວຽດນາມ, ເຊິ່ງຮຽກຮ້ອງໃຫ້ວຽກງານຂ່າວສານດ້ານພົວພັນຕ່າງປະເທດ ຕ້ອງມີຄວາມໄຫວພິບຢ່າງເໝາະສົມ ເພື່ອຮັບໃຊ້ເປັນຢ່າງດີ ໃຫ້ແກ່ບັນດາການບຸລິມະສິດ ໜ້າທີ່ພົວພັນຕ່າງປະເທດ ໃນສະພາບການທົດສອບໃໝ່. ໃນສະພາບການສັບສົນ ແລະຄາດເດົາຍາກດັ່ງກ່າວນັ້ນ, ວຽກງານພົວພັນຕ່າງປະເທດຂອງພັກ ແລະລັດຫວຽດນາມ ໄດ້ດຳເນີນໄປຢ່າງຕັ້ງໜ້າທີ່ສຸດ, ເປັນສິ່ງພິສູດຢ່າງມີຊີວິດຊີວາ ໃຫ້ແກ່ການຜັນຂະຫຍາຍຢ່າວມີປະສິດທິຜົນ ແນວທາງການພົວພັນຕ່າງປະເທດ ຂອງກອງປະຊຸມໃຫຍ່ ຄັ້ງທີ XII ຂອງພັກກອມມູນິດ ຫວຽດນາມ ກ່ຽວກັບການເຊື່ອມໂຍງສາກົນຢ່າງເລິກເຊິ່ງກວ້າງຂວາງ. ນີ້ແມ່ນປີທີ່ມີເຫດການການພົວພັນຕ່າງປະເທດທີ່ສຳຄັນເປັນຈຳນວນຫຼາຍ ແລະມີຜົນສຳເລັດ ທາງດ້ານການພົວພັນຫຼາຍຝ່າຍ ແລະສອງຝ່າຍ.
ປີ ເອເປັກ ຫວຽດນາມ 2017 - ເຫດການພົວພັນຕ່າງປະເທດໃຫຍ່ທີ່ສຸດຂອງປະເທດ ໄດ້ຮັບຜົນສຳເລັດໃນຫຼາຍດ້ານດ້ວຍລະດັບສູງສຸດ: ມີການເຄື່ອນໄຫວແຕ່ຂະໜາດໃຫຍ່ຈົນຮອດຂະໜາດນ້ອຍ ເປັນຈຳນວນ 243 ເຫດການ ທີ່ໄດ້ຈັດຕັ້ງຢູ່ 10 ທ້ອງຖິ່ນໃນທົ່ວປະເທດ; ສັບປະດາຂັ້ນສຸດຍອດ ເອເປັດ ທີ່ໄດ້ຈັດຕັ້ງຢູ່ນະຄອນ ດ່າໜັງ ດ້ວຍການເຂົ້າຮ່ວມຢ່າງຄົບໜ້າຄົບຕາ ຈາກການນຳຂອງ 21 ພື້ນຖານເສດຖະກິດ ແລະ ການເຂົ້າຮ່ວມຂອງຜູ້ແທນຫຼາຍກວ່າ 11.000 ຄົນ, ໃນນັ້ນ ນັກຂ່າວສາກົນ 2.000 ຄົນ, ນັກວິສາຫະກິດ 4.000 ຄົນ, ມີຂໍ້ຕົກລົງແລະສັນຍາ ກ່ຽວກັບການຮ່ວມມື ທີ່ໄດ້ລົງນາມເປັນຈຳນວນ 121 ສະບັບ ດ້ວຍມູນຄ່າທັງໝົດເກືອບ 20 ຕື້ໂດລາສະຫະລັດ. ພິເສດ, ຫວຽດນາມໄດ້ສະແດງຄວາມສາມາດຈັດຕັ້ງຢ່າງຊຳນີຊຳນານ ແລະ ໄດ້ປະສານງານ, ນຳພາການເຄື່ອນໄຫວຕ່າງໆຂອງ ເອເປັກ ຢ່າງດີເດັ່ນ, ໄກ່ເກ່ຍຄວາມແຕກຕ່າງກັນ, ກໍ່ສ້າງຄວາມເປັນເອກະພາບຮ່ວມກັນ, ຮັກສາໄດ້ຄຸນຄ່າຫຼັກທີ່ສຳຄັນທີ່ສຸດຂອງ ເອເປັກ ຄື ການເຊື່ອມຕໍ່ເສດຖະກິດສາກົນ, ເປີດເສລີການຄ້າແລະການລົງທຶນໃນທົ່ວໂລກ; ພ້ອມທັງ, ສະເໜີບັນດາຄວາມຄິດລິເລີ່ມ, ພາການຮ່ວມມື ເອເປັກ ໄປເຖິງບາດກ້າວພັດທະນາໃໝ່ ແລະວິໄສທັດພາຍຫຼັງປີ 2020.
ທາງດ້ານການພົວພັນສອງຝ່າຍ, ອາດຈະເວົ້າໄດ້ວ່າ ປີນີ້ມີຄວາມຟົດເຟື້ອນພິເສດ ໃນການພົວພັນລະຫວ່າງຫວຽດນາມ ແລະ ປະເທດຕ່າງໆ ດ້ວຍຫຼາຍຮູບການທີ່ບໍ່ເຄີຍມີມາກ່ອນ. ຫວຽດນາມ ໄດ້ດຳເນີນແລກປ່ຽນຄະນະຜູ້ແທນຂັ້ນສູງ ທັງໝົດ 53 ຄະນະ, ໃນນັ້ນ ການນຳຫວຽດນາມໄດ້ດຳເນີນການຢ້ຽມຢາມຕ່າງປະເທດ 18 ຄັ້ງ, ເຂົ້າຮ່ວມກອງປະຊຸມຫຼາຍຝ່າຍ 8 ຄັ້ງ, ຕ້ອນຮັບການຢ້ຽມຢາມຂອງຄະນະຜູ້ແທນການນຳຂັ້ນສູງຂອງປະເທດຕ່າງໆ 35 ຄະນະ. ຫວຽດນາມກໍໄດ້ຜັນຂະຫຍາຍການເຄື່ອນໄຫວສະເຫຼີມສະຫຼອງ ປີສາມັກຄີມິດຕະພາບ ຫວຽດນາມ-ລາວ, ປີມິດຕະພາບ ຫວຽດນາມ-ກຳປູເຈຍ, ສ້າງຕັ້ງການພົວພັນຄູ່ຮ່ວມມືຮອບດ້ານກັບ ການາດາ, ມຽນມາ ແລະ ມຸ່ງສູ່ຄູ່ຮ່ວມມືຍຸດທະສາດກັບ ອົດສະຕຣາລີ.
ບັນດາການເຄື່ອນໄຫວດັ່ງກ່າວເປັນອຸປະກອນອັນອຸດົມສົມບຸນໃຫ້ແກ່ຂ່າວສານການພົວພັນຕ່າງປະເທດ ແຕ່ກໍ່ວາງຄວາມຮຽກຮ້ອງຕ້ອງການເຜີຍແຜ່ ບັນດາເນື້ອໃນເຫຼົ່ານີ້ ຢ່າງເລິກເຊິ່ງກວ້າງຂວາງ ໃນໝູ່ປະຊາຊົນເປັນຈຳນວນຫຼວງຫຼາຍຢູ່ພາຍໃນ ແລະຕ່າງປະເທດ. ແຕ່ວ່າ, ຄຽງຄູ່ກັບບັນດາຜົນສຳເລັດອັນພົ້ນເດັ່ນທາງດ້ານເສດຖະກິດ, ການເມືອງ - ສັງຄົມ, ການປ້ອງກັນຊາດ - ປ້ອງກັນຄວາມສະຫງົບ, ຊີວິດການເປັນຢູ່ຂອງປະຊາຊົນໄດ້ຮັບການປົວແປງ... ກໍ່ມີບັນຫາທີ່ສັບສົນສືບຕໍ່ຄົງຕົວ, ເກີດຂຶ້ນໃໝ່ ເປັນຈຳນວນຫຼາຍ, ເຊິ່ງໄດ້ສົ່ງຜົນກະທົບບໍ່ໜ້ອຍເຖິງ ສະພາບແວດລ້ອມການສື່ຂ່າວດ້ານພົວພັນຕ່າງປະເທດ, ເປັນຜົນສະທ້ອນສ່ວນໃດສ່ວນໜຶ່ງເຖິງ ຮູບພາບຂອງປະເທດ ແລະ ວຽກງານພົວພັນຕ່າງປະເທດ ຂອງຫວຽດນາມ. ການພັດທະນາຢ່າງໄວວາ ຂອງພາຫະນະສື່ມວນຊົນ, ເຄືອຂ່າຍສັງຄົມ ໄດ້ສ້າງໂອກາດໃຫ້ວຽກງານສື່ຂ່າວ, ໂຄສະນາການ, ແຕ່ກໍ່ວາງອອກບັນດາຄວາມທົດສອບໃໝ່. ຄືນັກຄົ້ນຄວ້າ ທອມ ແຟຼດເຈີ (Tom Fletcher) ໄດ້ສັງເກດວ່າ: “ອາວຸດທີ່ອັນຕະລາຍທີ່ສຸດຂອງສະຕະວັດ XXI ບໍ່ແມ່ນອາຍພິດຊາຣິນ ຫຼື ລູກລະເບີດປະລຳມະນູ, ແຕ່ແມ່ນໂທລະສັບສະຫຼາດ” (1), ສະພາບການຂາດກົດຂໍ້ບັງຄັບທີ່ຈຳເປັນ, ບັນຫາຮັກສາຄວາມລັບດ້ານຂໍ້ມູນຂ່າວສານ, ລິຂະສິດດ້ານຂໍ້ມູນຂ່າວສານ, ລັກສະນະແທ້ຈິງຂອງແຫຼ່ງຂໍ້ມູນ, ຂໍ້ມູນຂ່າວສານທີ່ຍັງບໍ່ໄດ້ກວດກາ,... ໄດ້ສ້າງເປັນຊ່ອງຫວ່າງ ເພື່ອໃຫ້ພວກຜູ້ຮ້າຍສວຍໃຊ້ເຄືອຂ່າຍສັງຄົມ ເພື່ອເສກສັນປັ້ນແຕ່ງ, ບິດເບືອນຂໍ້ມູນຂ່າວສານ, ກໍ່ຜົນສະທ້ອນຫຍໍ້ທໍ້ເຖິງຄວາມເປັນລະບຽບຮຽບຮ້ອຍທາງສັງຄົມ ກໍ່ຄືຮູບພາບ ແລະກຽດສັກສີຂອງປະເທດ. ການສື່ຂ່າວດ້ານການພົວພັນຕ່າງປະເທດ ຢືນຢູ່ຕໍ່ໜ້າໜ້າທີ່ຕ້ອງໄປທັນກັບ ແລະໝູນໃຊ້ໄດ້ເປັນຢ່າງດີ ເຕັກໂນໂລຊີໃໝ່, ນັບທັງເຄືອຂ່າຍສັງຄົມ ໃນການໂຄສະນາ ແລະຕໍ່ສູ້ທາງຫາງສຽງສັງຄົມ; ພ້ອມທັງແກ້ໄຂ, ຫຼຸດຜ່ອນຜົນກະທົບທາງລົບ ຕໍ່ການພົວພັນຕ່າງປະເທດ, ພາບພົດ ແລະຜົນປະໂຫຍດຂອງປະເທດ.
ຜົນສຳລັດຂອງວຽກງານຂ່າວສານດ້ານການພົວພັນຕ່າງປະເທດປີ 2017 - ສວຍໃຊ້ໂອກາດ, ຜ່ານຜ່າສິ່ງທ້າທາຍ
ເຖິງວ່າ ສະພາບການພາວະວິໄສແລະອັດຕະວິໄສ ມີບັນຫາທີ່ສັບສົນບໍ່ໜ້ອຍກໍ່ຕາມ, ແຕ່ບັນດາເຫຼົ່າທັບສື່ຂ່າວດ້ານການພົວພັນຕ່າງປະເທດ ຂອງຫວຽດນາມ, ບັນດາກະຊວງ, ຄະນະ, ຂະແໜງການ ແລະ ພິເສດແມ່ນ ບັນດາອົງການສື່ມວນຊົນ, ໄດ້ພ້ອມກັນມານະພະຍາຍາມ ຍາດແຍ່ງເອົາໂອກາດໃໝ່, ໝູນໃຊ້ສຸດຂີດ ບັນດາເງື່ອນໄຂທີ່ສະດວກດີ, ແກ້ໄຂວຽກງານຢ່າງເໝາະສົມ ແລະ ຜ່ານຜ່າຄວາມຫຍຸ້ງຍາກສິ່ງທ້າທາຍ, ຊ່ວຍເຫຼືອການເຄື່ອນໄຫວພົວພັນຕ່າງປະເທດ, ປະກອບສ່ວນເຂົ້າໃນການຮັກສາສະພາບແວດລ້ອມແຫ່ງສັນຕິພາບ, ສະຖຽມລະພາບ ເພື່ອການພັດທະນາ, ຮັກສາກຽດສັກສີຂອງຊາດ ແລະຍົກສູງຖານະບົດບາດຂອງປະເທດ.
ກ່ອນອື່ນໝົດ, ຫວຽດນາມໄດ້ໝູນໃຊ້ບົດບາດເປັນປະເທດເຈົ້າພາບຂອງປີ ເອເປັກ 2017 ເພື່ອສ້າງ “ຜົນກະທົບທາງບວກຂອງຮູບພາບ” ກ່ຽວກັບຫວຽດນາມໃນວົງຄະນາຍາດສາກົນ. ໃນສັບປະດາຂັ້ນສຸດຍອດທີ່ນະຄອນ ດ່າໜັງ, ຄຳສັບ “ຫວຽດນາມ” ໄດ້ປະກົດໃນບົດຂ່າວ ບົດໜັງສືພິມສາກົນທີ່ຕິດກັບເຫດການທີ່ສຳຄັນຂອງ ເອເປັກ ເປັນຈຳນວນຫຼາຍພັນບົດ; ໃນເຄືອຂ່າຍສັງຄົມ Twitter, #APEC2017 ເປັນຄຳຫຼັກທີ່ພົ້ນເດັ່ນ ທີ່ມີບົດຂຽນປະມານ 10.000 ບົດ, #APECVN2017, ມີການໃຊ້ tweet ປະມານ 1.500 ຄັ້ງ ແລະການຄົ້ນຫາຄຳຫຼັກນີ້ເກືອບ 30.000 ຄັ້ງ. ວຽກງານຂໍ້ມູນຂ່າວສານ, ການໂຄສະນາ ໄດ້ຮັບການຜັນຂະຫຍາຍຢ່າງໄວວາ, ມີຈຸດໜັກໃຈກາງ, ສ້າງເປັນບັນດາ “ກະແສຟອງ” ໂຄສະນາ ສຸມໃສ່ບັນດາກອງປະຊຸມທີ່ສຳຄັນ ເຊິ່ງສູງສຸດແມ່ນ ສັບປະດາຂັ້ນສຸດຍອດທີ່ນະຄອນ ດ່າໜັງ. ວຽກງານຈັດຕັ້ງການສື່ຂ່າວສຳລັບບັນດາເຫດການ ເອເປັກ ໄດ້ຜັນຂະຫຍາຍຢ່າງມີແບບແຜນ, ຊຳນີຊຳນານ, ສ້າງຄວາມປະທັບໃຈໃນຫວຽດນາມ ສຳລັບສື່ມວນຊົນສາກົນ, ນັກຂ່າວໄດ້ຮັບການອຳນວຍຄວາມສະດວກໃຫ້ເຮັດວຽກໄດ້ດີທີ່ສຸດ ດ້ວຍອຸປະກອນທີ່ທັນສະໄໝ ແລະບໍລິການດ້ານເຕັກນິກດີທີ່ສຸດ. ສື່ມວນຊົນຫວຽດນາມ ດ້ວຍນັກຂ່າວ 2.119 ຄົນ ໄດ້ເຂົ້າຮ່ວມຢ່າງຕັ້ງໜ້າ ໃນການສົ່ງຂ່າວກ່ຽວກັບການເຄື່ອນໄຫວໃນປີ ເອເປັກ ດ້ວຍຫຼາຍຮູບການ ພາຫະນະທີ່ອຸດົມສົມບູນ. ໂທລະພາບຫວຽດນາມ ໄດ້ດຳເນີນຜະລິດຕະພັນຫຼາຍກວ່າ 300 ລາຍການໃນຫົວຂໍ້ ເອເປັກ 2017. ສຳນັກຂ່າວສານຫວຽດນາມ ໄດ້ຈັດຕັ້ງປະຕິບັດຫຼາຍກວ່າ 6.600 ຜະລິດຕະພັນຂໍ້ມູນ ດ້ວຍຫຼາຍຮູບການ (ຂໍ້ຄວາມ, ຮູບພາບ, ຂ່າວໂທລະພາບ ແລະ ຂ່າວກຣາຟິກ). ວິທະຍຸກະຈາຍສຽງຫວຽດນາມ ໄດ້ດຳເນີນຜະລິດຕະພັນຫຼາຍກວ່າ 1.600 ລາຍການ (ບົດຄວາມ, ຮູບພາບ, ຂ່າວວີດີໂອ, ລາຍງານຂ່າວ, ສາລະຄະດີ, ສຳມະນາ, ໜ້າພິເສດ, ຄໍລຳພິເສດ...). ໃນຈຳນວນນັກຂ່າວຕ່າງປະເທດຫຼາຍພັນຄົນ ທີ່ສົ່ງຂ່າວກ່ຽວກັບປີ ເອເປັກ 2017 ນັ້ນ ບໍ່ມີຜູ້ໃດທີ່ສົ່ງຂ່າວບໍ່ດີກ່ຽວກັບຫວຽດນາມ. ຫາງສຽງທົ່ວໄປໄດ້ປະເມີນຜົນຢ່າງຕັ້ງໜ້າ ທາງດ້ານວຽກງານການຈັດຕັ້ງ ແລະຜົນສຳເລັດທີ່ບັນລຸໄດ້ໃນປີ ເອເປັກ 2017, ວ່າຫວຽດນາມອາດຈະ “ເອກອ້າງທະນົງໃຈ” ກ່ຽວກັບຜົນສຳເລັດດັ່ງກ່າວ, ປະເທດຕ່າງໆອາດຈະມາ “ຮຽນຮູ້” ນຳບົດຮຽນຂອງຫວຽນດາມ.
ການສື່ສານດ້ານການພົວພັນຕ່າງປະເທດ ຍາມໃດກໍ່ໄປຄຽງຄູ່ກັນ ແລະປະກອບສ່ວນ ເຂົ້າໃນການເຮັດໃຫ້ການພົວພັນ ແລະຮ່ວມມືກັບຕ່າງປະເທດ ມີຄວາມເລິກເຊິ່ງຍິ່ງກວ່າອີກ, ພິເສດແມ່ນ ກັບບັນດາປະເທດໃຫຍ່ ທີ່ສຳຄັນ. ໃນປີ 2017, ການແລກປ່ຽນຄະນະຜູ້ແທນຂອງຫວຽດນາມກັບປະເທດຕ່າງໆ ມີຄວາມຟົດຟື້ນທີ່ສຸດ ດ້ວຍການຢ້ຽມຢາມຂັ້ນສູງຫຼາຍຄັ້ງ: ການຢ້ຽມຢາມຂັ້ນສູງ ລະຫວ່າງຫວຽດນາມແລະຈີນ 3 ຄັ້ງ; ການຢ້ຽມຢາມຂັ້ນສູງ ລະຫວ່າງຫວຽດນາມແລະອາເມຣີກາ 2 ຄັ້ງ; ການຢ້ຽມຢາມຂັ້ນສູງ ລະຫວ່າງຫວຽດນາມແລະຍີ່ປຸ່ນ 3 ຄັ້ງ; ການຢ້ຽມຢາມຂອງປະທານປະເທດຫວຽດນາມ ທີ່ປະເທດລັດເຊຍ 1 ຄັ້ງ... ພິເສດ, ຫວຽດນາມເປັນປະເທດທຳອິດ ທີ່ໄດ້ຕ້ອນຮັບທ່ານ ສີຈີ້ນຜິງ ເລຂາທິການໃຫຍ່, ປະທານປະເທດ ສປ. ຈີນ ມາຢ້ຽມຢາມ ພາຍຫຼັງກອງປະຊຸມໃຫຍ່ຄັ້ງທີ XIX ຂອງພັກກອມມູນິດຈີນສຳເລັດຜົນ; ທ່ານນາຍົກລັດຖະມົນຕີ ຫງວຽນຊວັນຝຸກ ເປັນການນຳຜູ້ທຳອິດຂອງພາກພື້ນອາຊີຕາເວັນອອກສຽງໃຕ້ ທີ່ໄດ້ຮັບການຕ້ອນຮັບຂອງ ປະທານາທິບໍດີ ໂດນັນ ທຣັມ ຢູ່ທີ່ທຳນຽບຂາວ ໃນປີ 2017; ທ່ານປະທານາທິບໍດີ ໂດນັນ ທຣັມ ກໍໄດ້ມາຢ້ຽມຢາມຫວຽດນາມ ໃນປີທຳອິດຂອງສະໄໝກຳອຳນາດ; ເຈົ້າຊີວິດ ແລະພະລາຊີນີຍີ່ປຸ່ນ ມາຢ້ຽມຢາມຫວຽດນາມເທື່ອທຳອິດ... ການຢ້ຽມຢາມເຫຼົ່ານັ້ນ ໄດ້ສ້າງຂີດໝາຍອັນສຳຄັນແລະຈົບງາມ ໃນຈິດສຳນຶກຂອງປະຊາຊົນທຸກຄົນ ເມື່ອບັນດາພາຫະນະສື່ມວນຊົນສ່ອງແສງຢ່າງມີຊີວິດຊີວາ ເຖິງບັນດາຮູບພາບທີ່ໜ້າສົນໃຈຕ່າງໆ. ຮູບພາບທ່ານເລຂາທິການໃຫຍ່ພັກກອມມູນິດຫວຽດນາມ ຫງວຽນຝູຈ້ອງ ແລະ ທ່ານເລຂາທິການໃຫຍ່ ປະທານປະເທດຈີນ ສີຈີ້ນຜິງ ພ້ອມກັນຍ່າງທ່ຽວແລະດື່ມນ້ຳຊາ; ທ່ານປະທານປະເທດຫວຽດນາມ ເຈິ່ນດ້າຍກວາງ ພາທ່ານປະນານາທິບໍດີອາເມລິກາ ໂດນັນ ທຣັມ ໄປຢ້ຽມຊົມຮູບປັ້ນລຸງໂຮ່ ຢູ່ໃນສວນທຳນຽບປະທານປະເທດ; ເຈົ້າຊີວິດ ແລະພະລາຊິນີຍີ່ປຸ່ນ ໄດ້ຮັບການຊົມເຊີຍຕ້ອນຮັບຢ່າງອົບອູ່ນ ຈາກປະຊາຊົນນະຄອນຫຼວງເກົ່າ ເຫວ້ ຫຼື ຮູບພາບນາຍົກລັດຖະມົນຕີປະເທດການາດາ ແລ່ນອອກກຳລັງກາຍ, ນາຍົກລັດຖະມົນຕີອົດສະຕຣາລີ ຮັບປະທານອາຫານຢູ່ຮ້ານອາຫານຕາມຖະໜົນຂອງຫວຽດນາມ,... ຊຶ່ງໄດ້ສື່ມວນຊົນພາຍໃນ ແລະຕ່າງປະເທດສົ່ງຂ່າວຢ່າງແຈ້ງຊັດ, ຜ່ານນັ້ນ ສົ່ງຂ່າວໃຫ້ປະຊາຊົນປະເທດຕ່າງໆໃນໂລກ ແລະວົງຄະນະຍາດສາກົນ ກ່ຽວກັບປະເທດຫວຽດນາມແຫ່ງສັນຕິພາບ, ມິດຕະພາບ, ປອດໄພ, ຮັກແຂກບ້ານແຂກເມືອງ...
ການສື່ຂ່າວດ້ານການພົວພັນຕ່າງປະເທດ ໄດ້ມີສ່ວນຮ່ວມບໍ່ໜ້ອຍໃນການຮັກສາສິ່ງແວດລ້ອມແຫ່ງສັນຕິພາບ, ສະຖຽມລະພາບ ເພື່ອພັດທະນາປະເທດຊາດ. ບັນດາການເຄື່ອນໄຫວສື່ຂ່າວ, ໂຄສະນາການ ກ່ຽວກັບຜົນສຳເລັດຂອງການແບ່ງເຂດ ປັກຫຼັກໝາຍຊາຍແດນ, ການປັກຫຼັກໝາຍຖີ່ ແລະປັບປຸງລະບົບຫຼັກໝາຍຊາຍແດນແຫ່ງຊາດ, ການຄຸ້ມຄອງຊາຍແດນແຫ່ງຊາດ ລະຫວ່າງຫວຽດນາມ ແລະປະເທດເພື່ອນບ້ານ ກໍໄດ້ຜັນຂະຫຍາຍເປັນຢ່າງດີ. ຫວຽດນາມເດັດດ່ຽວຮັກສາຫຼັກໝັ້ນ ປົກປັກຮັກສາອຳນາດອະທິປະໄຕ ແລະ ຜືນແຜ່ນດິນອັນຄົບຖ້ວນຂອງປະເທດຊາດ, ຜົນປະໂຫຍດແລະຄວາມສະຫງົບປອດໄພແຫ່ງຊາດ ກໍຄືສິດແລະຜົນປະໂຫຍດ ອັນຊອບທຳຂອງຊາດຫວຽດນາມ; ພ້ອມທັງຕໍ່ສູ້ຕ້ານ ປະຕິເສດ ບັນດາຖ້ອຍທຳນອງ ໂຄສະນາເສກສັນປັ້ນແຕ່ງ ກ່ຽວກັບປະຊາທິປະໄຕ, ສິດທິມະນຸດ ແລະສາສະໜາ ແນໃສ່ແຊກແຊງເຂົ້າວຽກງານພາຍໃນ ຂອງຫວຽດນາມ, ບໍ່ປະໃຫ້ບັນດາອິດທິກຳລັງສວຍໂອກາດການເມືອງພາຍໃນ ເຮັກໃຫ້ສະພາບການເຄັ່ງຮ້ອນຂຶ້ນຕື່ມ, ບໍ່ໃຫ້ເກີດການເຕົ້າໂຮມກຳລັງຕໍ່ສູ້ຕ້ານພັກແລະລັດ. ບັນດາອົງການຈັດຕັ້ງຜູ້ຕາງໜ້າ ຂອງຫວຽດນາມຢູ່ຕ່າງປະເທດ ຍາມໃດກໍຍົກສູງຈິດໃຈຮັບຜິດຊອບ ຕໍ່ຊີວິດ, ຊັບສິນ ແລະສິດປະໂຫຍດອັນຊອບທຳ ຂອງຊາວຫວຽດນາມ ຢູ່ຕ່າງປະເທດ, ປະຕິບັດມາດຕະການປົກປ້ອງພົນລະເມືອງ ຢ່າງທັນການ ແລະເປັນເຈົ້າການແຈ້ງຂ່າວໃຫ້ສື່ມວນຊົນ. ໃນສະພາບການທີ່ປະເທດຕ່າງໆຮັດແໜ້ນນະໂຍບາຍການເຂົ້າເມືອງ, ຄຸ້ມຄອງແຮງງານຕ່າງດ້າວ, ເປັນຕົ້ນແມ່ນ ບັນດາປະເທດໃນພາກພື້ນເພີ່ມທະວີມາດຕະການເຂັ້ມງວດ ຕໍ່ເຮືອຫາປາ ແລະຊາວປະມົງຕ່າງປະເທດ ທີ່ລະເມີດເຂດທະເລນັ້ນ, ການສື່ຂ່າວພົວພັນຕ່າງປະເທດໄດ້ມີສ່ວນຮ່ວມ ໃນການສະໜອງຂໍ້ມູນຂ່າວສານ, ຊ່ວຍໜູນໃຫ້ແກ່ການຕໍ່ສູ້ເພື່ອປົກປ້ອງ ສິດແລະຜົນປະໂຫຍດທີ່ຖືກກົດໝາຍ ຂອງພົນລະເມືອງຫວຽດນາມ ຢູ່ຕ່າງປະເທດ ຢ່າງທັນການ, ພ້ອມທັງບໍ່ໃຫ້ມີການກະທົບຕອບແບບຫຍໍ້ທໍ້ຢູ່ພາຍໃນປະເທດ.
ຈຸດສະຫວ່າງໃນວຽກງານສື່ຂ່າວດ້ານການພົວພັນຕ່າງປະເທດໃນປີ 2017 ແມ່ນຄວາມເປັນເຈົ້າການສູງກວ່າເກົ່າ, ສະແດງອອກ ໃນການເປັນເຈົ້າການສະໜອງແຫຼ່ງຂໍ້ມູນ, ເປັນເຈົ້າການໃນການກຳນົດທິດທາງການໂຄສະນາ; ເປັນເຈົ້າການຕໍ່ສູ້ດ້ານຫາງສຽງ ທີ່ມີລັກສະນະຊວນເຊື່ອຫຼາຍກວ່າ, ບໍ່ໃຫ້ຖືກເສຍສະໜາມຮົບ, ກີດກັ້ນຂໍ້ມູນຂ່າວສານຫຍໍ້ທໍ້ໄດ້. ຈາກການຄົ້ນຄວ້າ, ຄົ້ນພົບບັນຫາ, ຫວຽດນາມໄດ້ເປັນເຈົ້າການໃນຮູບແບບຖະແຫຼງຂ່າວ, ສະແດງທັດສະນະ ຫຼັກໝັ້ນຢ່າງທັນການ; ພ້ອມທັງປະສານສົມທົບແກ້ໄຂ ການສື່ຂ່າວພາຍໃນ ແລະສື່ຂ່າວການຕ່າງປະເທດ ຢ່າງຄ່ອງແຄ່ວ ເຂົ້າແກັບເຂົ້າເກຍ, ແນໃສ່ສ້າງຄວາມເປັນເອກະພາບທາງດ້ານຫາງສຽງພາຍໃນ ແລະ ຕ່າງປະເທດ, ຫຼຸດຜ່ອນຊ່ອງຫວ່າງໃນຂໍ້ມູນຂ່າວສານ ທີ່ອາດຈະຖືກບັນດາອິດທິກຳລັງສັດຕູສວຍໃຊ້ ເພື່ອທຳລາຍປະເທດ. ໃນປີ 2017, ກະຊວງການຕ່າງປະເທດໄດ້ຈັດຕັ້ງກອງປະຊຸມຖະແຫຼງຂ່າວ 16 ຄັ້ງ, ຕອບຄຳຖາມຂອງນັກຂ່າວ 230 ຄຳ, ສະໜອງຂໍ້ມູນຂ່າວສານກ່ຽວກັບການເຄື່ອນໄຫວພົວພັນຕ່າງປະເທດທີ່ສຳຄັນ ແລະບົດຂ່າວເປັນພັນໆບົດ ໃຫ້ນັກຂ່າວ, ສື່ມວນຊົນພາຍໃນ ແລະຕ່າງປະເທດ (2).
ບາດກ້າວຫັນປ່ຽນທີ່ສຳຄັນຂອງວຽກງານສື່ຂ່າວດ້ານການພົວພັນຕ່າງປະເທດໃນ ປີ 2017 ສະແດງອອກທັງດ້ານ “ປະລິມານ” ແລະ “ຄຸນນະພາບ”, ມີການປ່ຽນແປງໃໝ່ທັງເນື້ອໃນແລະຮູບການຜັນຂະຫຍາຍ, ມີກົນໄກປະສານສົມທົບຢ່າງເຂົ້າແກັບເຂົ້າເກຍ ລະຫວ່າງບັນດາອົງການທີ່ກ່ຽວຂ້ອງ, ບັນດາກະຊວງ, ຂະແໜງການ, ບັນດາອົງການສື່ມວນຊົນ, ພິເສດແມ່ນ ມີຄວາມເອົາໃຈໃສ່ ແລະການຊີ້ນຳຢ່າງແທດເໝາະຂອງການນຳຂັ້ນສູງ. ຜົນສຳເລັດຂອງປີ 2017 ເປັນປະຖົມປັດໄຈທີ່ໝັ້ນຄົງ ໃຫ້ແກ່ວຽກງານສື່ຂ່າວດ້ານການພົວພັນຕ່າງປະເທດໃນປີ 2018 ແລະ ຊຸມປີຕໍ່ໄປ.
ວຽກງານສື່ຂ່າວດ້ານການພົວພັນຕ່າງປະເທດ ປີ 2018 - ປ່ຽນແປງໃໝ່ຢ່າງບໍ່ຢຸດຢັ້ງ ເພື່ອສຶບຕໍ່ປະສົບຜົນສຳເລັດ.
ສະພາບການປີ 2018 ແລະຊຸມປີຕໍ່ໄປ ຈະມີບັນຫາໃໝ່ທີ່ສືບຕໍ່ເກີດຂຶ້ນ, ມັນຮຽກຮ້ອງໃຫ້ວຽກງານສື່ຂ່າວດ້ານການພົວພັນຕ່າງປະເທດ ຕ້ອງມີການປ່ຽນແປງໃໝ່ຢ່າງບໍ່ຢຸດຢັ້ງ. ຂະບວນການເຊື່ອມໂຍງສາກົນຢ່າງຮອບດ້ານ ກໍຮຽກຮ້ອງໃຫ້ວຽກງານສື່ຂ່າວຕ້ອງມີການເຊື່ອມໂຍງ, ເຂົ້າເຖິງບັນດາມາດຕະຖານ, ຄວາມຮຽກຮ້ອງຂອງເປົ້າໝາຍຫາງສຽງສາກົນ. ທາງດ້ານອັດຕະວິໄສ, ບໍ່ພຽງແຕ່ຢູ່ຫວຽດນາມ, ຫາກຢູ່ຫຼາຍປະເທດ ກໍມີເຫດການການພັດທະນາຂອງສັງຄົມຂໍ້ມູນຂ່າວສານ ໄວກວ່າຕັ້ງຫຼາຍ ທຽບກັບຄວາມຮັບຮູ້ ແລະ ກົນໄກທີ່ມີຢູ່.
ໃນເວລາຕໍ່ໄປນີ້, ຫວຽດນາມຈະປະເຊີນໜ້າກັບສິ່ງທ້າທາຍທີ່ນັບມື້ນັບໃຫຍ່ຫຼວງ ຈາກການລະເບີດຂຶ້ນຂອງ “ການສື່ສານໃໝ່”. ດ້ວຍການປະຕິວັດອຸດສາຫະກຳ 4.0, ການພັດທະນາຂອງການສື່ສານຈະຂ້າມຜ່ານ ຂອບລະບຽບກົດໝາຍທີ່ມີໃນປະຈຸບັນ, ຂ້າມຜ່ານຊາຍແດນແຫ່ງຊາດ ກໍຄືບັນດາລະບົບຄຸ້ມຄອງແບບດັ້ງເດີມ, ວາງສິ່ງທ້າທາຍລວມໃຫ້ທຸກໆປະເທດ. ລັກສະນະແຜ່ລາມຂອງຂໍ້ມູນຂ່າວສານ ທັງຂໍ້ມູນທີ່ຕັ້ງໜ້າແລະຂໍ້ມູນທີ່ຫຍໍ້ທໍ້ ໃນອີນເຕິເນດແລະເຄືອຂ່າຍສັງຄົມ ຈະມີການຜັນແປຢ່າງໄວວາກວ່າເວລາໃດໝົດ (3).
ໃນຂະນະນັ້ນ, ຄວາມກົດດັນຈາກ “ຄວາມຕ້ອງການທາງດ້ານຂໍ້ມູນຂ່າວສານ” ຂອງໝູ່ປະຊາຊົນ ໄດ້ຮຽກຮ້ອງໃຫ້ມີການສະໜອງຂໍ້ມູນຂ່າວສານທີ່ແທ້ຈິງ ແລະທັນການກວ່າ, ເປັນຕົ້ນແມ່ນ ບັນດາ “ບັນຫາທີ່ມີຄວາມເຄັ່ງຮ້ອນ”, ບັນດາບັນຫາທີ່ໄດ້ຮັບຄວາມເອົາໃຈໃສ່, ບັນດາບັນຫາກ່ຽວກັບຊາຍແດນ, ເຂດແດນ, ການພົວພັນຕ່າງປະເທດ. ຍິ່ງກວ່ານັ້ນ, ລັກສະນະ “ປະຕິສຳພັນ” ຂອງຂໍ້ມູນຂ່າວສານດ້ານການພົວພັນຕ່າງປະເທດນັບມື້ນັບເພີ່ມຂຶ້ນ. ການສື່ສານບໍ່ແມ່ນຂະບວນວິວັດດ້ານດຽວ ຈາກອົງການສື່ຂ່າວ, ສື່ມວນຊົນ ເຖິງໝູ່ປະຊາຊົນຄືເວລາກ່ອນອີກ, ປະຈຸບັນ, ລັກສະນະປະຕິສຳພັນ ກັບບັນດາເປົ້າໝາຍສື່ຂ່າວ ມີບົດບາດນັບມືນັບສຳຄັນ, ພິເສດແມ່ນ ການສັງເກດຕີລາຄາຜົນສຳເລັດ ຂອງຂະບວນການສະໜອງຂໍ້ມູນຂ່າວສານ ກໍຄືການປະຕິສຳພັນກັບໝູ່ປະຊາຊົນ ເພື່ອທອດຖອນບົດຮຽນ ແລະຫາວິທີແກ້ໄຂ.
ບັນຫາທີ່ວາງອອກມາແມ່ນ, ໃນສະພາບການໂລກມີການປ່ຽນແປງຢ່າງໄວວາ, ຂະບວນການເຊື່ອມໂຍງສາກົນໄດ້ພັດທະນາຢ່າງແຂງແຮງ, ສະພາບແວດລ້ອມການສື່ຂ່າວມີການຫັນປ່ຽນຢ່າງບໍ່ຢຸດຢັ້ງ, ຈະເຮັດແນວໃດໃຫ້ການສື່ຂ່າວດ້ານການພົວພັນຕ່າງປະເທດໄປທັນ, ບໍ່ຖືກຕົດຢູ່ຂ້າງຫຼັງ ທຽບກັບການຫັນປ່ຽນໃໝ່? ໃນປີ 2018, ວຽກງານສື່ຂ່າວດ້ານການພົວພັນຕ່າງປະເທດ ຈະສືບຕໍ່ມີສ່ວນປະກອບຫຼາຍກວ່າອີກ ເຂົ້າໃນການປະຕິບັດໜ້າທີ່ຈຸດສຸມໃຈກາງ ຂອງການພົວພັນຕ່າງປະເທດ. ນັ້ນແມ່ນ, ໂຄສະນາເພື່ອເພີ່ມທະວີການພົວພັນກັບຄູ່ຮ່ວມມືຕ່າງໆ ໃນທ່ວງທ່າການພັດທະນາຂອງປີ 2017; ການເຄື່ອນໄຫວພົວພັນຕ່າງປະເທດທີ່ສຳຄັນ ຂອງການນຳຂັ້ນສູງ ຂອງຫວຽດນາມ, ພິເສດແມ່ນ ຢູ່ທີ່ບັນດາອົງການຈັດຕັ້ງແລະເວທີປາໄສສາກົນ ແລະ ພາກພື້ນທີ່ສຳຄັນ, ຄື ອາຊຽນ, ອາເຊມ (ASEM), ສະຫະປະຊາຊາດ...; ບັນດາເຫດການພົວພັນຕ່າງປະເທດ ທີ່ສຳຄັນ ໂດຍຫວຽດນາມເປັນປະເທດເຈົ້າພາບ, ຄື ເວທີປາໃສລັດຖະສະພາອາຊີ - ປາຊີຟິກ (APPF), ກອງປະຊຸມສຸດຍອດອະນຸພາກພື້ນ ແມ່ນ້ຳຂອງ (GMS), ເວທີປາໄສເສດຖະກິດໂລກກ່ຽວກັບ ອາຊຽນ (WEF ASEAN)...; ສະໜອງຂໍ້ມູນຂ່າວສານຢ່າງທັນການ ໃຫ້ບັນດາທ້ອງຖິ່ນ, ວິສາຫະກິດ ກ່ຽວກັບຄວາມສະດວກ ແລະສິ່ງທ້າທາຍ ໃນຂະບວນການເຊື່ອມໂຍງສາກົນ (ແຕ່ປັດຈຸບັນເຖິງປີ 2020, ຫວຽດນາມຈະສຳເລັດ ບັນດາຄຳໝັ້ນສັນຍາສາກົນທີ່ສຳຄັນ, ໃນນັ້ນມີການສຳເລັດຄຳໝັ້ນສັນຍາເຂົ້າຮ່ວມອົງການການຄ້າໂລກ (WTO) ໃນປີ 2018; ລົງລາຍເຊັນ, ອະນຸມັດຜ່ານ ແລະ ຜັນຂະຫຍາຍສັນຍາການຄ້າເສລີ (FTA) ຮຸ່ນໃໝ່ຈຳນວນໜຶ່ງ; ບັນດາແຜນນະໂຍບາຍແກ້ໄຂຢ່າງຄ່ອງແຄ້ວຂອງຫວຽດນາມ ໃນບັນດາບັນຫາທີ່ສຳຜັດໄວແລະສັບສົນ, ຕັ້ງໜ້າໂຄສະນາເຜີຍແຜ່ ກ່ຽວກັບສະພາບການການເມືອງທີ່ມີຄວາມສະຖຽມລະພາບ, ສັງຄົມມີຄວາມສະຫງົບສຸກ, ເສດຖະກິດມີການປ່ຽນແປງໃໝ່ ແລະຈະເລີນພັດທະນາ, ປະເທດແລະຄົນຫວຽດນາມ ທີ່ມີສັນຕິພາບ, ຮັກແຂກບ້ານແຂກເມືອງ...
ລັກສະນະຂອງການສື່ຂ່າວດ້ານການພົວພັນຕ່າງປະເທດແມ່ນມີຄວາມຫຼາກຫຼາຍ ເຊິ່ງຮຽກຮ້ອງຕ້ອງມີການປະສາສົມທົບ “ລະຫວ່າງຂະແໜງການ, ຫຼາຍຂະແໜງການ”. ການ “ຊີ້ນຳຢ່າງທັນເວລາ, ການປະສານສົມທົບຢ່າງເຂົ້າແກັບເຂົ້າເກຍ, ທະລຸລ່ວງ” ລະຫວ່າງບັນດາກຳລັງເຮັດວຽກງານການສື່ສານດ້ານການພົວພັນຕ່າງປະເທດ ຕ້ອງໄດ້ສືບຕໍ່ເສີມຂະຫຍາຍ, ພິເສດແມ່ນ ການປະສານສົມທົບ “ສາມກຸ່ມອົງການ” ລວມມີ ບັນດາອົງການນຳສົ່ງຂໍ້ມູນ, ບັນດາອົງການສື່ມວນຊົນ, ລວມທັງສື່ມວນຊົນຢູ່ພາຍໃນແລະຕ່າງປະເທດ; ກຸ່ມບັນດາອົງການປະສານງານຂໍ້ມູນຂ່າວສານ ລວມມີຄະນະໂຄສະນາອົບຮົມສູນກາງ, ກະຊວງການຕ່າງປະເທດ, ກະຊວງຖະແຫຼງຂ່າວແລະສື່ສານ...; ກຸ່ມບັນດາອົງການທີ່ສະໜອງຂໍ້ມູນຂ່າວສານ (ບັນດາກະຊວງ, ຂະແໜງການ, ທ້ອງຖິ່ນທີ່ເປັນຫົວຂອດ ຂອງການສະໜອງຂໍ້ມູນຂ່າວສານ...). ນີ້ແມ່ນ ບັນຫາທີ່ສຳຄັນຕົ້ນຕໍ ເພື່ອຜັນຂະຫຍາຍໜ້າທີ່ສື່ສານການພົວພັນຕ່າງປະເທດ ຢ່າງສະເໝີຕົ້ນສະເໝີປາຍ, ທັນເວລາ. ບັນດາອົງການກະຊວງ, ຂະແໜງການ, ທ້ອງຖີ່ນ ຕ້ອງເປັນເອກະພາບ ກ່ຽວກັບຄວາມຮັບຮູ້ ຕໍ່ພາລະບົດບາດ ຂອງການສື່ສານດ້ານການພົວພັນຕ່າງປະເທດ, ຈາກນັ້ນ, ມີການລົງທຶນຢ່າງເໝາະສົມ ກ່ຽວກັບແຫຼ່ງພະລັງ ໃຫ້ແກ່ວຽກງານນີ້. ຍ້ອນລັກສະນະຫຍຸ້ງຍາກໃນການ “ກຳນົດປະລິມານ” ແຫ່ງຜົນສຳເລັດ ຂອງວຽກງານຂໍ້ມູນຂ່າວສານດ້ານພົວພັນຕ່າງປະເທດ, ດັ່ງນັ້ນ, ບາງຄັ້ງບາງຄາວ ບົດບາດຂອງຂໍ້ມູນຂ່າວສານດ້ານການພົວພັນຕ່າງປະເທດ ບໍ່ໄດ້ຖືເປັນສຳຄັນ, ຊ້ຳບໍ່ໜຳ ຍັງຖືກຖືເປັນແບບຮູບການ. ພາກຕົວຈິງໄດ້ໃຫ້ເຫັນວ່າ, ຂະແໜງການໃດ, ທ້ອງຖິ່ນໃດ ມີຄວາມຮັບຮູ້ຢ່າງເລິກເຊິ່ງ ແລະ ມີການເອົາໃຈໃສ່ເຖິງ ວຽກງານພົວພັນຕ່າງປະເທດ ແມ່ນຢູ່ນັ້ນ ການເຄື່ອນໄຫວສື່ຂ່າວການພົວພັນຕ່າງປະເທດ ມີການພັດທະນາຢ່າງແຂງແຮງ ແລະ ບັນລຸປະສິດທິຜົນສູງ. ກົງກັນຂ້າມ, ບັນດາຂະແໜງການ ທ້ອງຖິ່ນ ທີ່ຂາດຄວາມເອົາໃຈໃສ່ ເຖິງວຽກງານສື່ຂ່າວດ້ານການພົວພັນຕ່າງປະເທດ ແມ່ນການເຄື່ອນໄຫວຈະພົບຄວາມຫຍຸ້ງຍາກ, ກະວົນກະວາຍ, ມີປະສິດຜົນຕ່ຳ. ຫຼາຍທ້ອງຖິ່ນ ໄດ້ເປັນເຈົ້າການໃຫນການຜັນຂະຫຍາຍການສື່ສານດ້ານການພົວພັນຕ່າງປະເທດ ຢ່າງທັນການແລະປະດິດສ້າງ, ນຳເອົາຜົນງານຕົວຈິງມາປະກອບສ່ວນ ເຂົ້າໃນການພັດທະນາເສດຖະກິດສັງຄົມຢູ່ທ້ອງຖິ່ນ(4).
ປ່ຽນແປງໃໝ່ເພື່ອບໍ່ຖືກຕົກຢູ່ຂ້າງຫຼັງ, ຖືເອົາເຕັກໂນໂລຊີໃໝ່ເປັນໂອກາດດີກວ່າສິ່ງທ້າທາຍ ຈຶ່ງຈະສາມາດຫຼຸດຜ່ອນຜົນກະທົບທີ່ຫຍໍ້ທໍ້ ຂອງສື່ມວນຊົນໃໝ່ ຂອງເຄືອຂ່າຍສັງຄົມ. ຄຽງຄູ່ກັບການຮັກສາບົດບາດຂອງສື່ກະແສຫຼັກ, ຫວຽດນາມກໍຕ້ອງຍາດແຍ່ງເອົາຫຼາຍສຸດ ຄວາມກ້າວໜ້າຂອງເຕັກໂນໂລຊີຂໍ້ມູນຂ່າວສານ ກໍ່ຄືທ່າແຮງຂອງພາຫະນະສື່ມວນຊົນທັນສະໄໝ ແລະທ່າແຮງຂອງການສື່ສານດິຈິຕອນ ເພື່ອເຂົ້າເຖິງບັນດາເປົ້າໝາຍຢ່າງໄວກວ່າອີກ, ກວ້າງຂວາງກວ່າອີກ. ເຄືອຂ່າຍສັງຄົມບໍ່ແມ່ນ “ໂລກສະເໝືອນຈິງ” ອີກ ຫາກມັນຄ່ອຍໆມີບົດບາດແທ້ຈິງ, ມີຄຸນຄ່າຈິງໃນຊີວິດ, ພິເສດແມ່ນໃນແນວຮົບຂໍ້ມູນຂ່າວສານ. ດ້ວຍເຫດນັ້ນ, ວຽກງານສື່ສານການພົວພັນຕ່າງປະເທດ ໃນເວລາຕໍ່ໄປນີ້ ຕ້ອງນຳໃຊ້ເຄືອຂ່າຍສັງຄົມໃຫ້ໄດ້ດີທີ່ສຸດ, ສ້າງທາງເດີນເພື່ອຊ່ວຍໜູນໃຫ້ແກ່ສື່ສານກະແສຫຼັກ.
ຫວຽດນາມກ້າວເຂົ້າສູ່ປີ 2018 ດ້ວຍມະໂນພາບ ແລະຖານະບົດບາດໃໝ່. ບັນດາຜົນງານທີ່ຍິ່ງໃຫຍ່ ແລະມີຄວາມໝາຍສຳຄັນໃນປີ 2017 ໄດ້ສ້າງປະຖົມປັດໄຈທີ່ໝັ້ນຄົງ ແລະຄວາມເຊື່ອໝັ້ນຢ່າງຕາຍໃຈວ່າ, ວຽກງານຂໍ້ມູນຂ່າວສານດ້ານການພົວພັນຕ່າງປະເທດໄດ້ ແລະພວມມີສ່ວນປະກອບທີ່ສຳຄັນ ເຂົ້າໃນການຜັນຂະຫຍາຍປະຕິບັດໜ້າທີ່ການພົວພັນຕ່າງປະເທດຢ່າງສຳເລັດມີໄຊ, ປະກອບສ່ວນອັນສຳຄັນເຂົ້າໃນການກໍ່ສ້າງ, ປົກປັກຮັກສາ ແລະພັດທະນາປະເທດ./.
ໂດຍ ຮ່າກີມງອກ
ຮອງລັດຖະມົນຕີກະຊວງການຕ່າງປະເທດ
--------------------------
(1) Tom Fletcher: The Naked Diplomat, London, 2017, Harper Collins Publishers
(2) ແຫຼ່ງ: ກົມຂ່າວສານ ແລະ ສື່ມວນຊົນ, ກະຊວງການຕ່າງປະເທດ.
(3) ໃນບັນດາທ່າອຽງທີ່ໂດດເດັ່ນປະຈຸບັນ, ເຄືອຂ່າຍສັງຄົມນັບມື້ນັບກາຍເປັນແຫຼ່ງຂໍ້ມູນຂ່າວສານທີ່ສຳຄັນ, ມີຄວາມສາມາດດຶງດູດຜູ້ອ່ານຜູ້ຊົມທີ່ແຕກຕ່າງກັນເປັນຈຳນວນຫຼາຍ ຍ້ອນມັນມີລັກສະນະປະຕິສຳພັນ, ເຊື່ອມຕໍ່ຊຸມຊົນ, ສະໜອງຂໍ້ມູນແບບຫຼາຍດ້ານ ແລະ ຖືກກວດແກ້ໜ້ອຍ. ຕາມ Social Media Statistics (11-2016), ຄິດສະເລ່ຍ ຜູ້ໃຊ້ອິນເຕີເນດໃນໂລກແຕ່ລະຄົນ ມີບັນຊີເຄືອຂ່າຍສັງຄົມ 5,54 ບັນຊີ.
(4) ຄະນະກຳມະການປະຊາຊົນນະຄອນ ຮ່າໂນ້ຍ ໄດ້ເຊັນສັນຍາໂຄສະນາການທ່ອງທ່ຽວໃນໂທລະພາບ CNN ໄລຍະ 2016 – 2018, ໄດ້ປະກອບສ່ວນເຂົ້າໃນການເຕີບໂຕຢ່າງແຂງແຮງຂອງການທ່ອງທ່ຽວນະຄອນຫຼວງ: ປີ 2017 ຕ້ອນຮັບນັກທ່ອງທ່ຽວ 23,83 ລ້ານຄົນ (ເພີ່ມຂຶ້ນ 9%); ໃນນັ້ນ, ນັກທ່ອງທ່ຽວຕ່າງປະເທດ 4,95 ລ້ານຄົນ (ເພີ່ມຂຶ້ນ 23%). ເກັບລາຍໄດ້ຈາກການທ່ອງທ່ຽວປະມານ 70,96 ພັນຕື້ດົ່ງ, ເພີ່ມຂຶ້ນ 15% ທຽບກັບປີ 2016. ການທ່ອງທ່ຽວຮ່າໂນ້ຍໄດ້ຮັບການຕີລາຄາສູງ ຈາກວາລະສານການທ່ອງທ່ຽວທີ່ມີສື່ສຽງໃນໂລກ, ຄື Business Insider, Discovery, CNN, TripAdvisor,...: ຮ່າໂນ້ຍຢູ່ໃນອັນດັບທີ 3 ໃນ 20 ນະຄອນທີ່ຫຼາຍຄົນຢາກມາຢ້ຽມຢາມ, ຢູ່ໃນຈຸ 10 ຕົວເມືອງທີ່ມີການເຕີບໂຕທາງດ້ານການທ່ອງທ່ຽວຢ່າງໄວ ແລະ ເປັນໜຶ່ງໃນບັນດາຈຸດໝາຍປາຍທາງທີ່ເປັນໜ້າສົນໃຈກວ່າໝູ່ໃນໂລກ.
* ບົດນີ້ໄດ້ລົງພິມໃນວາລະສານກອມມູນິດ ສະບັບທີ 905 (ເດືອນມີນາ 2018)